একটা সময় ছিল যখন ভারতে খেলতে আসা বিদেশি স্পিনাররা আতঙ্কিত হয়ে থাকতেন। জেনেশুনেই যে, বিশ্বের সবচেয়ে শক্তিশালী স্পিন ডেরায় আমাদের আসতে হচ্ছে। 
সচিন তেন্ডুলকরের হাতে পিটুনি খেয়ে শেন ওয়ার্নের সেই বিখ্যাত উক্তি, ‘‘নিশি-আতঙ্কে ভুগেছি অনেকদিন যে, ভারতে গিয়ে বোধহয় সচিনকে বল করতে হচ্ছে।’’ বরাবর ভারত মানে স্পিনারদের স্বর্গরাজ্য। বিষাণ সিংহ বেদি, এরাপল্লী প্রসন্ন, ভগবৎ চন্দ্রশেখরদের দেশ। তেমনই স্পিন খেলায় দক্ষ ব্যাটসম্যানদের ম্যাজিকের দেশ। 
কিন্তু কোথায় কী, কানপুরে সচিনের সামনেই বেরিয়ে পড়ল হালফিলে ভারতীয় ক্রিকেটের সবচেয়ে বড় ব্যাধি। স্পিন বোলিংয়ের বিরুদ্ধে নড়বড়ে ব্যাটিং। সবচেয়ে বিস্ময়কর হচ্ছে, ওয়ার্ন যেখানে এসে আতঙ্কিত হয়ে ফিরেছিলেন, সেখানে আতঙ্ক তৈরি করে দিয়ে যাচ্ছেন অনামী বিদেশি স্পিনাররা। 
ইংল্যান্ডের দুই স্পিনার গ্রেম সোয়ান এবং মন্টি পানেসর তা’ও অভিজ্ঞ এবং বড় নাম ছিলেন। সচিনরা অবসর নেওয়ার পর নতুন প্রজন্মের ভারতীয় ব্যাটিং ইংল্যান্ডের পার্টটাইম স্পিনার মইন আলিকে খেলতে গিয়ে নাকানিচোবানি খেয়েছে। শ্রীলঙ্কায় রঙ্গনা হেরাথকে খেলতে পারেনি। অস্ট্রেলিয়ার নাথন লায়নের বিরুদ্ধে ভেঙে পড়েছে। এমনকী, ঘরের মাঠে শেষ সিরিজে দক্ষিণ আফ্রিকার বিরুদ্ধে ৩-০ জিতলেও ডিন এলগারের মতো অনিয়মিত স্পিনারও চার উইকেট নিয়ে গিয়েছেন। ভারত সফরের আগে এলগারের বোলিং গড় ছিল ৪৭! 
কানপুরে প্রথম দিনে ভারতের ন’টি উইকেটের মধ্যে সাতটি নিয়েছেন নিউজিল্যান্ডের স্পিনাররা। তিনটি উইকেট পেয়েছেন পেসার ট্রেন্ট বোল্ট। যা দেখে বর্তমান প্রজন্মের স্পিন খেলার দক্ষতা নিয়ে আবারও প্রশ্ন উঠেছে। ভারতীয় ব্যাটসম্যানদের স্পিন খেলার মান কতটা পড়ে গিয়েছে, একটা পরিসংখ্যান থেকেই স্পষ্ট হয়ে যাবে। সচিন, সৌরভ, দ্রাবিড় লক্ষ্মণদের সময় স্পিনের বিরুদ্ধে ভারতীয় ব্যাটিংয়ের গড় ছিল ৪৫’এর ওপর। এখন সেটা নেমে দাঁড়িয়েছে ৩৫’এর আশেপাশে। 
দেশের মাটিতে ঘূর্ণি বানানোর পরিকল্পনায় তাই আশার সঙ্গে আতঙ্কও মিশে থাকছে যে, টার্নিং ট্র্যাক ব্যুমেরাং হবে না তো?